1

Dies iræ! dies illa

Solvet sæclum in favilla:

Teste David cum Sibylla!

2

Quantus tremor est futurus,

Quando iudex est venturus,

Cuncta stricte discussurus!

3

Tuba, mirum spargens sonum

Per sepulchra regionum,

Coget omnes ante thronum.

4

Mors stupebit, et natura,

Cum resurget creatura,

Iudicanti responsura.

5

Liber scriptus proferetur,

In quo totum continetur,

Unde mundus iudicetur.

6

Iudex ergo cum sedebit,

Quidquid latet, apparebit:

Nil inultum remanebit.

7

Quid sum miser tunc dicturus?

Quem patronum rogaturus,

Cum vix iustus sit securus?

8

Rex tremendæ maiestatis,

Qui salvandos salvas gratis,

Salva me, fons pietatis.

9

Recordare, Iesu pie,

Quod sum causa tuæ viæ:

Ne me perdas illa die.

10

Quærens me, sedisti lassus:

Redemisti Crucem passus:

Tantus labor non sit cassus.

11

Iuste iudex ultionis,

Donum fac remissionis

Ante diem rationis.

12

Ingemisco, tamquam reus:

Culpa rubet vultus meus:

Supplicanti parce, Deus.

13

Qui Mariam absolvisti,

Et latronem exaudisti,

Mihi quoque spem dedisti.

14

Preces meæ non sunt dignæ:

Sed tu bonus fac benigne,

Ne perenni cremer igne.

15

Inter oves locum præsta,

Et ab hædis me sequestra,

Statuens in parte dextra.

16

Confutatis maledictis,

Flammis acribus addictis:

Voca me cum benedictis.

17

Oro supplex et acclinis,

Cor contritum quasi cinis:

Gere curam mei finis.

18

Lacrimosa dies illa,

qua resurget ex favilla

iudicandus homo reus.

19

Huic ergo parce, Deus:

Pie Jesu Domine,

dona eis requiem. Amen.